**NOTA INFORMATIVĂ**

**la proiectul Hotărârii Guvernului cu privire la aprobarea Conceptului Sistemului informațional automatizat „Registrul electronic al angajaților”**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Hotărîrii Guvernului cu privire la aprobarea Conceptului Sistemului informațional automatizat „Registrul electronic al angajaților” a fost elaborat de către Ministerul Finanțelor. |
| **2. Condițiile ce au impus elaborarea proiectului și finalitățile urmărite** |
| Proiectul Hotărîrii de Guvern cu privire la aprobarea Conceptului Sistemului informațional automatizat „Registrul electronic al angajaților” (*în continuare - SIA REA*) a fost elaborat urmare a modificărilor realizate în Codul muncii prin Legea nr. 123 din 07.07.2017 și abrogării Hotărârii Guvernului nr. 1449 din 24.12.2007 prin Hotărârea Guvernului nr. 426 din 15.05.2018, conform cărora începând cu 01.01.2019 mecanismul privind carnetele de muncă nu mai este aplicabil, precum și în contextul lipsei, la momentul actual, a unui sistem electronic de evidență integrată și sistematizată a informației aferente persoanelor angajate - cetățeni ai RM, cetățeni străini și apatrizi, inclusiv a informațiilor aferente rapoartelor de muncă ale acestora.  În prezent, unicele surse de informații cu privire la persoanele angajate sunt datele declarate de către angajatori în dările de seamă fiscale prezentate Serviciului Fiscal de Stat, informațiile pe care le dețin Casa Națională de Asigurări Sociale și Compania Națională de Asigurări în Medicină privind persoanele asigurate, precum și informațiile din Registrul funcțiilor publice și al funcționarilor publici, însă aceste date nu sunt suficiente pentru crearea unui registru la nivel național privind evidența raporturilor de muncă.  Conceptul se referă la un sistem informațional care va permite automatizarea persoanelor angajate în câmpul muncii, inclusiv a salariaților și zilierilor, va asigura păstrarea istoricului aferent raporturilor de muncă și va facilita accesul la date în timp real, indirect contribuind la combaterea fenomenelor salariului „în plic” și a muncii nedeclarate.  SIA REA va asigura:   1. angajatului:  * evidență și calcul automatizat a vechimii în muncă; * posibilitate de monitorizare a acțiunilor sau inacțiunilor angajatorilor aferent respectării cadrului legal din domeniul muncii; * instrument de vizualizare și extragere a informației aferente rapoartelor sale de muncă, atât istorice, cât și cele înregistrate la zi; * verificarea statutului de persoană asigurată în Republica Moldova; * excluderea necesității de adresare către angajator pentru a obține certificat de muncă.  1. angajatorului:  * procedură simplificată de înregistrare la nivel central a angajaților săi, excluzând alte forme de raportare sau prezentare a informațiilor către diverse autorități publice din Republica Moldova; * accesul, cu acceptul angajatului, la informația veridică privind biografia de muncă a acestuia; * monitorizarea statutului de asigurat a angajaților săi întru întreprinderea acțiunilor de rigoare, în caz de necesitate; * instrument de generare a rapoartelor și monitorizare a informației la zi aferente rapoartelor de muncă a angajaților săi; * optimizarea eliberării unor tipuri de informații aferent raporturilor de muncă;  1. statului:  * acces autorităților publice (conform competenței) la informația din SIA REA; * reducere a cheltuielilor administrative aferente proceselor raporturilor de muncă; * gestionare a unui volum mare de date și informații aferente raporturilor de muncă pe o perioadă lungă de timp, precum și obținerea de rapoarte, statistici și situații pe baza acestora de către mai multe autorități publice dintr-o singură sursă, precum și de către utilizatori nemijlocit; * eficientizare a activității autorităților publice împuternicite cu funcții de control în domeniu; * surse informaționale necesare pentru prevenirea fenomenelor salariului „în plic” și combaterea muncii nedeclarate. |
| **3.** **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de hotărîre nu are drept scop armonizarea legislaţiei naţionale cu legislaţia Uniunii Europene. |
| 1. **4. Principalele prevederi ale proiectului și evidențierea proiectelor noi** |
| Proiectul Hotărîrii Guvernului prevede aprobarea Conceptului SIA REA.  Resursa informațională SIA REA reprezintă un spațiu informațional unic, destinat evidenței persoanelor angajate pe teritoriul Republicii Moldova, care va oferi mecanisme automatizate și eficiente pentru gestionarea și monitorizarea on-line a informației despre angajați, precum și pentru analiza riscurilor nerespectării legislației.  Conceptul descrie scopul, obiectivele, funcțiile de bază și structura SIA REA, stabilește posesorul, deținătorul, registratorii și furnizorii de date, inclusiv utilizatorii acestuia, obiectele informaționale și scenariile de bază privind includerea angajaților în Registru. De asemenea, în conformitate cu reglementările tehnice în vigoare, sunt descrise cadrul normativ, spațiul funcțional, organizatoric, informațional și tehnologic al SIA REA, clasificarea documentelor sistemului, precum și măsurile de asigurare a securității informaționale.  La insistența reprezentanților mediului de afaceri, declararea datelor privind raporturile de muncă a angajaților urmează să se efectueze prin intermediul Ghișeului unic de raportare/SIA „Declarație electronică”. |
| **5. Fundamentarea economico-financiară** |
| Asigurarea creării, implementării, funcționării și dezvoltării SIA REA se va efectua din contul și în limita mijloacelor financiare alocate din bugetul de stat și altor mijloace, conform legii. |
| **6. Modul de încorporare a actului în cadrul normativ în vigoare** |
| Pentru implementarea prevederilor prezentului proiect va fi necesară modificarea și completarea altor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul Hotărârii Guvernului a fost plasat pe pagina oficială a Ministerului Finanțelor [www.mf.gov.md](http://www.mf.gov.md), compartimentul *Transparența decizională*, directoriul *Procesul decizional*. |
| **8. Constatările expertizei anticorupţie** |
| Informaţia privind rezultatele expertizei anticorupţie va fi inclusă după recepţionarea raportului de expertiză anticorupţie în sinteza obiecţiilor şi propunerilor/recomandărilor la proiect de hotărîre. |
| **9. Constatările expertizei de compatibilitate** |
| Proiectul de hotărîre nu are drept scop armonizarea legislaţiei naţionale cu legislaţia Uniunii Europene. |
| **10.** **Constatările expertizei juridice** |
| Informaţia referitoare la concluziile expertizei privind compatibilitatea proiectului de hotărîre cu alte acte normative în vigoare, precum şi respectarea normelor de tehnică legislativă va inclusă după recepţionarea expertizei juridice în sinteza obiecţiilor şi propunerilor/recomandărilor la proiectul de hotărîre. |

**Viceprim-ministru,**

**Ministrul Finanțelor Serghei PUȘCUȚA**